Ramaphosa uitgejou deur mynwerkersPres. Cyril Ramaphosa (Foto: Twitter / @MYANC) Pres. Cyril Ramaphosa is Sondag deur mynwerkers by ŉ Werkersdagviering by die Royal Bafokeng-stadion in Phokeng, Noordwes, uitgejou toe hy ŉ toespraak probeer lewer het. Die werkers van die Sibanye-Stillwater-mynmaatskappy het plakkate omhoog gehou waarin hulle ’n salarisverhoging eis, terwyl hulle “Cyril moet gaan” gesing het. Van dié werkers is lede van die vakbonde NUM, Amcu en Nehawu. Die polisie het die skare van die verhoog weggehou terwyl Ramaphosa sy toespraak probeer lewer het. Van die werkers het gebalde vuiste in die lug gehou of handgebare gemaak terwyl hulle Ramaphosa uitgejou het. Ramaphosa is vinnig deur die polisie en sy sekerheidspersoneel van die stadion weggelei. Die ontwrigting het eindelik daartoe gelei dat die viering gekanselleer is. Mynwerkers staak dikwels vir hoër lone en kla van uitbuiting deur groot firmas. Die mynbousektor, wat besig is om agteruit te gaan, maak steeds 8% van die nasionale ekonomie uit en het 450 000 mense in diens.